PSG kan amper R2 mjd. uit transaksie met Pepsi kry | Netwerk24
Deur Nellie Brand-Jonker 26 Julie 2019 16:39
Pepsi het aangedui hy gaan die plaaslike voedselmaatskappy Pioneer Foods oorkoop. Foto: PepsiCo
Die PSG-groep kan moontlik R2 miljard kry wanneer die Suid-Afrikaanse voedselgroep Pioneer Foods aan Amerika se PepsiCo-groep verkoop word.
Piet Mouton, uitvoerende hoof van PSG, het Vrydag op die jaarvergadering gesê dit is wat die groep se gedeelte van die spesiale dividend kan beloop wat Zeder beoog om aan sy aandeelhouers te betaal ná die transaksie.
PSG het Zeder begin en is die grootste aandeelhouer in die maatskappy, wat op sy beurt weer die grootste aandeelhouer in Pioneer Foods is.
Zeder gaan sowat R6,4 miljard vir sy belang in Pioneer kry.
Zeder het Donderdagaand aangekondig hy gaan sowat R4,8 miljard se kontant oorhou nadat hy skuld en ander verpligtinge afbetaal het. Hy wil dit as 'n spesiale dividend aan aandeelhouers uitkeer.
Die spesiale dividend gaan tussen R2,49 en R2,78 per aandeel beloop.
PSG se deel van die dividend sal dan tussen R1,86 miljard en R2,08 miljard wees, sê Mouton.
Hy het gesê PSG kan dit gebruik om te belê of skuld terug te betaal.
"Selfs uit PSG se perspektief is dit 'n goeie transaksie wat kontant beskikbaar maak om nuwe idees te ondersoek."
Hy het aan Netwerk24 gesê die PSG-groep het nog nooit iets so groot verkoop nie.
Die kontant wat inkom indien die transaksie goedgekeur word, is egter klein vergeleke met die groep se totale bates van amper R70 miljard.
Die spesiale dividend behoort goeie nuus te wees vir die boere wat voorheen aandele in Agri Voedsel gehou het en wat 'n groot belang in Pioneer gehad het.
Zeder het sy belang in Pioneer in 2014 van 14% tot 30% opgestoot toe 'n aanbod aan minderheidsaandeelhouers in Agri Voedsel gemaak is. Agri Voedsel se ander 4 500 aandeelhouers was hoofsaaklik boere en hulle het Zeder-aandele gekry.
Die Burger het destyds berig die Pioneer-aandele wat Agri Voedsel gehou het, het 'n lang aanloop uit koöperasies wat die maatskappy se voorgangers sowat 100 jaar gelede gestig het. Daar was destyds "baie emosie" onder aandeelhouers oor die aandele omdat boere gevoel het hulle het die maatskappy opgebou.
Die Burger het voorheen berig daar was baie vrae oor Zeder se dividende van Pioneer af omdat baie van Agri Voedsel se aandeelhouers afgetredenes was wat die dividend as 'n inkomste gebruik het.
Jannie Mouton (72) wat PSG begin het, het die jaarvergadering vir die eerste keer bygewoon sonder dat hy 'n direkteur is. Hy het in November verlede jaar afgetree as direkteur en voorsitter nadat hy vroeër in 2018 aangekondig het hy is met 'n vroeë vorm van demensie gediagnoseer. Hy het in November gesê hy wil op sy gesondheid fokus.